ועדת הכלכלה, כנסת 20, פרוטוקול מספר 761, 2018-05-29 09:30

איתן כבל: בוקר טוב לכולם.

איתן כבל: לא תאמינו, אני שמח לראות אתכם.

איתן כבל: עבר הרבה זמן, וגעגועים זה חלק מהעניין.

איתן כבל: אני מניח שלא כולם התגעגעו לראות אותי - או שאני טועה?

איתן כבל: ברשותכם, אני רוצה להזכיר שהיום יום שלישי, פעמיים כי טוב, ואנחנו נקפיד שהוא יהיה לפחות שניים.

איתן כבל: אני גם לא אתן להפוך אותו לפחות משניים פה.

איתן כבל: תתחילו להפנים את העניין.

איתן כבל: פרשת השבוע היא פרשת "בהעלותך".

איתן כבל: היום אקריא את שירו של שמואל מוניץ, יליד 1955, שגר באלון שבות שבגוש עציון ועובד ב-ynet ספורט.

איתן כבל: פרסם שירים בבמות שונות וספר הביכורים שלו "שום נס בחצי התורן" יצא לאור בקיץ 2017 בהוצאת אבן חושן.

איתן כבל: שם השיר: "מדרחוב בן יהודה" - " במדרחוב בירושלים ציורי קיר שטופי בוקר נצחי כמו בקיץ קוטבי, תורי חנויות ניצבים כמו נד נוזלים, והעם עובר בחרבה, עשרות שלובי זרועות, מוצרי טיפוח מים המוות, מזכרות שבירות וספרי תהילים, חלון ראוה מוגף, כך שנראות רק רגליה הענוגות של בובה חשוקות בתנוחה מפתה.

איתן כבל: איש קשה יום שר הללויה.

איתן כבל: תשמישי מיטה ותשמישי מיטה כרוכים זה בזה.

איתן כבל: " בוקר טוב לכולם, גברתי מנהלת הוועדה, היועץ המשפטי, רשמת, דובר, אורחים נכבדים, אנחנו פותחים את היום בנושא הראשון שעל סדר יומנו:

איתן כבל: הצעת חוק רישוי שירותים ומקצועות בענף הרכב (תיקון), התשע"ח-2017.

איתן כבל: אדוני, שיהיה לך בהצלחה.

יעקב בלוי: תודה.

איתן כבל: אני רוצה להבהיר לכל מי שיש לו מחשבות לעשות לנו חפירות 1914 שאנחנו הולכים להעביר את הדברים היום.

איתן כבל: יש כמה נקודות שכבר הסבו את תשומת הלב שלי שהן מצריכות תיקון כזה או אחר, לא דרמות, אלא מה שנקרא שכל ישר.

איתן כבל: אנא עזרו לי לעשות את העבודה שלנו טובה יותר, נכונה יותר.

איתן כבל: זה גם תלוי בכם.

איתן כבל: כמו שאני אומר תמיד, יש תמיד אינטרסים, וזה לגיטימי, וזה בסדר גמור.

איתן כבל: אינני אומר זאת ממקום של התרסה או ציניות, באמת שלא.

איתן כבל: יחד עם זאת, כל עוד הדברים שקופים ומונחים על השולחן, ולזכור שצריך תמיד לייצר את המצב שבו זה נהנה וזה לא חסר.

איתן כבל: המערכת צריכה להיות מאוזנת ושכולם באמת ירוויחו ביושר.

איתן כבל: אבנר פלור, בבקשה.

איתן כבל: בשני משפטים אמור במה דברים אמורים.

אבנר פלור: שלום, בוקר טוב.

אבנר פלור: בהמשך לישיבה מהחמישי לדצמבר כשלפני כן עברה בקריאה ראשונה הצעה לתיקון חקיקה של חוק רישוי כשהחקיקה מתייחסת להרבה נושאים, אבל עיקרה מתייחס ליבואן זעיר, כשאנחנו רוצים לאפשר ליבואן זעיר לייבא רכב גם משומש וגם ייבוא של אוטובוסים ומשאיות.

אבנר פלור: בדיון הקודם חלק מהסעיפים אושרו במסגרת הוועדה וכרגע אנחנו באים לשניים-שלושה סעיפים נוספים.

אבנר פלור: אדוני היושב-ראש, במסגרת הדיונים שהיו גם ביקשת בשלב הזה להוציא מהתיקון את כל הנושא שמתייחס לנושא של האחריות והדיונים שישנם בבית המשפט.

איתן כבל: נכון, אדוני צודק.

איתי עצמון: אני חושב שמר פלור סיכם את הדברים.

איתי עצמון: הוועדה כמעט והשלימה את הכנת הצעת החוק לקריאה השנייה והשלישית.

איתי עצמון: למעשה, נותרו שני סעיפים שטרם אושרו, וסעיף אחד שלגביו ביקש שר התחבורה והבטיחות בדרכים בקשה לדיון מחדש.

איתן כבל: אני לא מתכוון לעשות עכשיו דיון עקרוני.

איתן כבל: אני יודע שיש לכמה אנשים כמה דברים להציג, ביניהם יקי.

איתן כבל: הזעירים נמצאים פה בזכות העבודה שלנו.

איתן כבל: זו משימת העל שלנו כדי לאפשר לכם מול הכוחות המאוד החלשים של היבואנים הוותיקים - שהפרוטוקול לא יתבלבל, זה היה בציניות.

אבנר פלור: אדוני היושב-ראש, ישנם למעלה מ-60 יבואנים זעירים שאושרו על ידינו.

איתן כבל: יפה – האמת, מרשים.

אוסנת הילה מארק: אולי - - -

איתן כבל: גברתי תיאזר בסבלנות עם כל התוכניות שלה מהבית לגבי מה לומר.

איתן כבל: תאפשרי לי, גברתי, הכול יהיה בסדר.

איתן כבל: יקי, בבקשה.

איתן כבל: תזכיר לי את הנקודה שדיברת איתי עליה כדי שנוכל כבר להיכנס פנימה.

איתן כבל: כמו כן, גם העניין של היבואן הזעיר וה- 30 ימים, שהעלה בפנינו יעקב אשר, שזה צודק ונכון לחלוטין.

איתן כבל: תיכף נעסוק בעניין.

יעקב אנוך: תודה.

יעקב אנוך: יקי אנוך, נשיא איגוד יבואני הרכב.

יעקב אנוך: מאחר והולכים לדבר על נושא של ייבוא עקיף של אוטובוסים ומשאיות, הייתי רוצה להעלות פה את זה שיש הבדל מהותי בדרישות המוסך בדרישות השירות של אוטובוסים ומשאיות ביחס לכלי רכב פרטיים.

יעקב אנוך: יחד עם זאת, היצרנים עשויים להיות אותם יצרנים.

יעקב אנוך: כלומר, יצרן, למשל, רנו, יכול לייצר רכב פרטי ויכול לייצר גם משאיות.

יעקב אנוך: לא בהכרח הסוכן שלו בישראל, ובמקרה של רנו זה לא אותו סוכן, ולא בהכרח מי שיש לו מוסך לתיקון כלי רכב תלין יכול לתקן משאיות, לא מבחינת הגדרת המוסך, לא מבחינת הגדרת המקצועות במוסך והציוד שיש לו במוסך.

יעקב אנוך: לכן, חשוב לנו שיהיה ברור שלא יכפו עלינו פתרונות שאנחנו לא יכולים לעשות אותם, אלא שהפתרונות - - -

איתן כבל: יקי, מה אתה מבקש בהרצאה הארוכה הזו?

איתן כבל: כשאתה מדבר לאט ומדוד, זה מדאיג אותי.

איתן כבל: אני צריך שתגיד לי: המצב הוא כך, אני צריך שזה יהיה כך כי זה מייצר א', ב', ג' – פשוט מאוד.

יעקב אנוך: בחוק צריך להיות ברור שאי אפשר לחייב יבואן שהוא מייבא תוצר מסוים אבל לא מייבא משאיות או אוטובוסים מהתוצר הזה, לתת שירות למשאיות או אוטובוסים מהתוצר הזה כי אין לו שום דרך לעשות את זה.

אבנר פלור: זה מופיע בתיקון, הוא מופיע בתיקון כבר.

איתן כבל: חברים יקרים, לא הבנתי כלום.

איתן כבל: אתם תזמורת חורקת.

איתן כבל: מי שרוצה לתת לי תשובה שייתן לי תשובה לשאלה שהוא העלה שעל פניו לא נשמעת מופרכת.

איתן כבל: גברתי, בבקשה.

טלי ברנר דרורי: שלום וברכה, טלי ברנר מאיגוד לשכות המסחר, יו"ר איגוד יבואני הרכב הדו גלגלי – זו קטגוריה L.

טלי ברנר דרורי: אני רוצה להצטרף לדבריו של יקי בעניין השירות.

טלי ברנר דרורי: כאשר מדברים על תוצר, לנו כיבואנים של דו גלגלי, ואתן דוגמה כדי שיהיה פשוט, למשל, מתוצר מסוים יכולים להיות מאות דגמים, לחייב אותנו במתן שירות, אחריות, חלפים, לתוצר, יכול לחטוא.

טלי ברנר דרורי: אנחנו חייבים להיות - - - אדוני, להמשיך?

איתן כבל: לא.

איתן כבל: אני הבנתי, אלא אם כן את רוצה בכל זאת.

טלי ברנר דרורי: לא.

איתן כבל: תודה.

אבנר פלור: לכל השאלות שעלו פה, גם של יקי וגם של טלי, ישנן תשובות בתיקון.

אבנר פלור: כשנגיע לסעיפים הרלוונטיים ניתן מענה.

איתן כבל: יפה, תודה רבה.

איתן כבל: אני לא מתחייב שכל התיקון יהיה תואם את רצונותיכם, אבל אני מניח שאתם תשימו לב שיש קשב והאזנה לדרישות שלכם.

איתן כבל: גברתי, בבקשה לדבר ממוקד.

אוסנת הילה מארק: אוסנת מארק, אני מטעם איגוד היבואנים הזעירים וגם לשכת המסחר פה בירושלים.

אוסנת הילה מארק: מר פלור העלה שיש 60 יבואנים זעירים פה במדינת ישראל שאושרו.

אוסנת הילה מארק: אדוני, מתוך ה- 60 האלה אולי פעילים בעקבות ה - - -, אני רואה את זה כבאגים בתוך ה-3-16, התקנה הזו שאושרה.

אוסנת הילה מארק: יש לנו שני דברים שהם אקוטיים עבורנו: האחד זה ה-30 יום.

אוסנת הילה מארק: הנקודה הנוספת זה רכב משומש.

אוסנת הילה מארק: ההגדרה של רכב משומש, ההגדרה של רכב - - -

איתן כבל: תודה, העניין ברור.

איתן כבל: איפה הסגן של גבי אסרף?

איתן כבל: תאמר לי שם ותפקיד ואיפה בדיוק עומדת הבקשה שלכם בדיוק.

איתן כבל: תציף אותה כדי שלפרוטוקול כבר נוכל לטפל בה.

דביר יעקב: דביר יעקב, מ"מ יו"ר איגוד עובדי המתכת, חשמל ואלקטרוניקה.

דביר יעקב: סעיף 145 לחוק – תיקון שהתבקש.

דביר יעקב: היינו חברים בוועדה להסמכת מנהלים מקצועיים עד לתיקון.

דביר יעקב: בטעות הושמט והובטח לנו.

איתן כבל: לא הובטח, בעקבות כך פניתם אליי.

איתן כבל: גבי אסרף פנה בשמכם ואני פניתי למשרד התחבורה ומשרד התחבורה התחייב להסדיר את העניין לאלתר.

איתן כבל: אני מצפה שהמשרד יעמוד לאלתר בעניין הזה.

איתן כבל: היה חשוב לי שהדברים ייאמרו לא רק באמירה בעלמא, אלא שהם יהיו חלק בלתי נפרד מהפרוטוקול.

איתן כבל: תודה.

רון מלכה: הנושא של ה-30 יום רישיון לא תקף רק לזעירים, הוא גם ל - - -

איתן כבל: כל מה שביקשתי זה לשים את המסד ואת אותן נקודות.

איתן כבל: האם אתה מתחיל לעשות לי רזולוציות?

איתן כבל: כל מה שאנחנו אמרנו זה שאלה הנקודות שאנחנו מבקשים לעסוק בהן כדי שלא תהיה חפירה - כאילו אנחנו עוסקים בעניין לראשונה.

איתן כבל: דוד, בבקשה.

דוד תמיר: נתחיל בהקראה מכיוון שלדעתי ההקראה נותנת מענה לשאלות של יקי אנוך.

דוד תמיר: אקריא ואסביר.

איתי עצמון: אתה מבקש שנתחיל בבקשה לדיון מחדש שהגיש השר?

דוד תמיר: כן, בבקשת הרביזיה.

איתן כבל: אוקיי.

איתן כבל: רק תציג אותה, נצביע.

איתן כבל: אני אשקול את העניין עם חבריי.

דוד תמיר: אני אציג את הבקשה.

דוד תמיר: בכחול, בהצעת התיקון לחוק המקורית שהגשנו, מה שיקי העלה פה עלה כבר בהערות של איגוד יבואני הרכב בשימוע הציבורי של התיקון לחוק.

דוד תמיר: אנחנו הסכמנו עם העיקרון ונתנו לזה ביטוי בתיקון שרצינו לתקן לאורך כל החוק, גם להוסיף את הסיווג הראשי של רכב - מתוצר או מסיווג ראשי.

דוד תמיר: בדיון שהיה כאן בוועדה הבנו שהתיקון הזה הוא תיקון שיוצר מורכבויות לאורך החוק, ולכן ביקשנו למשוך את התיקון הזה שזה היה תיקון מאוד משמעותי של הרבה מאוד סעיפי חוק, ועכשיו אנחנו מביאים בקשה לדיון מחודש שזה נוסחה שנותנת בדיוק מענה לסוגיה שיקי העלה.

דוד תמיר: זאת אומרת שאנחנו מטילים אחריות על יבואן ישיר ביחס לייבוא זעיר של רכבים מעל 3.5 טון רק במידה והיבואן הישיר למעשה מייבא רכבים מעל המשקל הזה.

איתן כבל: נכון.

איתן כבל: ניהלנו דיון שלם סביב העניין הזה בפעם הקודמת.

דוד תמיר: ברשותך, אקריא את ה - - -

איתן כבל: לא, לפני כן.

איתן כבל: קודם כל, אני מעלה להצבעה את הבקשה לדיון מחדש של תיקון סעיף 32(7) לחוק לעניין תוצר הרכב שיבואן זעיר יהיה רשאי לייבא.

איתן כבל: בעד – פה אחד

איתן כבל: אני מאשר את הבקשה שלכם ואנחנו נקיים את הדיון מחדש.

איתן כבל: עכשיו, אדוני, יציג את ההצעה ונפתח את זה לדיון אם מישהו רוצה להתייחס, וכמובן נצביע.

דוד תמיר: סעיף 1 לתיקון, סעיף 3(ג)(1) אנחנו מבקשים שיירשם - 3(ג) מתייחס לזה שהרכב הוא אחד מאלה: (1) הוא מתוצר שמיובא על ידי יבואן ישיר, ולעניין רכב נוסעים ורכב מסחרי שמשקלם מעל 3.5 טון, ובלבד שהיבואן הישיר מייבא רכב נוסעים או רכב מסחרי שמשקלם מעל 3.5 טון מאותו התוצר.

איתן כבל: כן, גברתי.

טלי ברנר דרורי: הקטגוריהL - הנושא שהעליתי קודם, כפי שאמרתי קודם, יש מאות דגמים מתוצר מסוים.

טלי ברנר דרורי: אנחנו מביאים כיבואן ישיר עשרות דגמים או דגמים בודדים.

טלי ברנר דרורי: לחייב אותנו לתת שירות, אחריות, לדגמים שאנחנו לא מכירים, אין לנו ידע טכני, אין לנו כלי אבחון, אין לנו כלים ייעודים, - - -

איתן כבל: העניין ברור, טלי.

דוד תמיר: תשובה - לפחות נכון להיום, ולפי סעיף 253(ב) לחוק קיימת הוראת השעה.

דוד תמיר: הסעיף קובע הוראת שעה שמתייחסת לרכב מסוג אופנוע שקובעת למעשה בסעיף 253(ב)(1) שההוראות והחובות החלות על יבואן ישיר לפי סעיפים 41, 47, 48, 49 ו-50, יחולו רק לעניין רכב שהוא מייבא, כך שנכון להיום הבעיה הזו - - -

איתן כבל: מבחינה זו, זה אמור לענות על העניין.

טלי ברנר דרורי: לגמרי, רק צריך לנהל את הזמן עם החפיפה של לוחות הזמנים של סעיף 253 וההוראה - - -

איתן כבל: חברים, אני מקבל את עמדת המשרד.

איתן כבל: אני חושב שזה מכסה.

איתן כבל: כמו שנאמר כאן, זה אפילו יותר טוב, זה חזק יותר בנוגע לייבוא הרכב הפרטי.

איתן כבל: אדוני, בבקשה.

אהוד שניידר: עו"ד אהוד שניידר מטעם איגוד יבואני הרכב.

איתן כבל: אתם לא מסתפקים, אה?

אהוד שניידר: אדוני בטח יבין את מה שאני אומר, אבל אחר כך.

איתן כבל: אני תמיד מבין.

אהוד שניידר: אני מבין שנקודת המבחן היא אם זה מעל 3.5 טון או מתחת ל-3.5 טון.

אהוד שניידר: אני לא בטוח שההתייחסות הזו היא נכונה במקרה שבו נניח ויבואנים זעירים יביאו כלי רכב שבין 3.5 טון ל-7.5 טון ויש יבואן ישיר שמייבא את אותו תוצר של כלי הרכב – בסדר, אנחנו מבינים שהיבואן הישיר הזה יצטרך לטפל בכלי הרכב האלה.

אהוד שניידר: אבל מה יקרה אם היבואן הזעיר יביא משאית של 27 טון והיבואן הישיר לא מביא משאיות של 27 טון?

אהוד שניידר: אבנר, האם אתם סבורים שהיבואן הישיר במקרה כזה יוכל לתת שירות כמו שהחוק מחייב גם למשאית של 27 טון?

אבנר פלור: אפשר להגיד לי מה ההבדל?

אבנר פלור: גם היום, במצב הקיים היום, אין לנו הבחנה של רישיונות מוסך שאומרים עד 7.5 טון, מעל 7.5 או יותר.

אבנר פלור: אנחנו הלכנו למהלך הזה כשאמרנו המסה הגדולה והקריטית זה מעל 3.5 טון.

אבנר פלור: זה לא הגיוני לחייב יבואן שלא מייבא משאיות, לא אוטובוסים, גם הציוד שונה, גם המכשור שונה, גם התא שונה.

אבנר פלור: לכן, לקחנו והיקשנו גם על זה.

אהוד שניידר: אז משרד התחבורה אומר שדין הטיפול במשאית מעל 3.5 טון או נניח עד 7.5 טון הוא כדין הטיפול במשאית של 27 טון?

אהוד שניידר: זה אותו דבר?

אבנר פלור: אני לא אמרתי את זה

אהוד שניידר: אדוני, אין לנו שום התנגדות כמובן שהיבואנים הזעירים יביאו מה שהם רוצים לייבא ושמשרד התחבורה יתיר - - - , רק אנחנו לא רוצים שיטילו עלינו את האחריות.

איתן כבל: העניין ברור, הבנתי.

איתן כבל: יקירי, אפתיע אותך.

איתן כבל: לא הייתי צריך פרשנות למה שאתה אומר.

איתן כבל: העניין ברור לי.

אהוד שניידר: אדוני לא הפתיע אותי.

אהוד שניידר: יקי, בבקשה.

יעקב אנוך: לטעמי, ה-3.5 טון לא עונה, ואסביר למה.

יעקב אנוך: כי רכבי נוסעים שמגיעים מארצות הברית, סוואנות למיניהן וכו', הם מעל ל-3.5 טון.

יעקב אנוך: לעומת זאת, אותו יבואן לא מביא משאיות שהוא יכול לתת שירות למשאיות.

יעקב אנוך: לדעתי, צריך להיות 4.5 טון ולא 3.5 טון ואז זה יכסה את הצורך שלנו.

איתן כבל: אבנר, העניין שהם מעלים הוא לא מופרך.

איתן כבל: אנחנו כבר קיימנו את הדיון ולא נחזור על כל הדיון כולו.

איתן כבל: בסוף בסוף אין לי רצון.

איתן כבל: מצד אחד, אנחנו עושים להם פה מהלך לא פשוט.

איתן כבל: ייקח להם עכשיו רק כל שנתיים להרחיב את הסלון, לא כל שנה.

איתן כבל: בנקודה הזו אי אפשר להתעלם ממה שהם אומרים, ובשורה התחתונה, אם הם לא עוסקים בדגם הזה, לא מייבאים אותו, לא מטפלים בו.

איתן כבל: אני רוצה להזכיר את הדיון הקודם עם הסיפור של איטליה, ההוא מפיאט, שדיבר איתי – לוי.

איתן כבל: כבר מצאנו, כפינו, סידרנו את כל העניין הזה.

איתן כבל: אבל פה אדם לא יקים ליין מיוחד רק בשביל לטפל להם ברכבים שלהם שהם מייבאים.

איתן כבל: למה בכלל צריך לייצר את ההבחנה הזו של ה-3.5?

איתן כבל: למה זה חשוב לכם כל כך?

אבנר פלור: אמרתי.

אבנר פלור: היום בפועל ההבחנה שלנו לגבי מוסך, גם מבחינת ציוד, כוח אדם, כל הנושאים של שטח והכול, זה הבחנה עד 3.5 טון ומעל 3.5 טון.

אבנר פלור: הבנו שיש בעייתיות מסוימת לחייב יבואן שלא מייבא משאית ואוטובוסים ואין לו מוסך לזה לתחזק ולטפל בכלי רכב כאלה.

אבנר פלור: אבל מעל 3.5 טון גם מבחינת מהות - - -

איתן כבל: אבנר, אני מתקדם.

איתן כבל: אני עדיין לא הבנתי.

איתן כבל: דידי, בבקשה.

דידי רוזנפלד: תחשוב רק על הרמת האוטו.

דידי רוזנפלד: הליפט שמרים את האוטו, הליפט הזה שמרים 7.5 טון, לעומת הליפט שצריך להרים 20 טון.

דידי רוזנפלד: האם זה אותו ליפט, לדעתך?

אבנר פלור: אז למה להוסיף את ההבחנה היום, דידי?

אבנר פלור: גם היום לא עושים את ההבחנה.

דידי רוזנפלד: זה שאתם לא עושים את ההבחנה - - -

איתן כבל: דידי, לא קידמת אותי.

איתן כבל: בדרך כלל אתה עוזר לי, אבל לא הפעם.

איתן כבל: מה שיקי אומר, בסוף הוויכוח הוא 3.5 או 4.5, נכון לרגע זה.

איתן כבל: למה זה כל כך משמעותי?

איתן כבל: דרור, בבקשה.

דרור וגשל: הסיווג שנעשה פה על ידי משרד התחבורה הוא לפי טיב המוסכים.

דרור וגשל: יש מוסך שמומחה לעד 3.5 ויש מוסך שמומחה למעל 3.5.

איתן כבל: נכון.

דרור וגשל: ההנחה היא שבמוסך מעל 3.5 מטפל בכל הרכבים שהם מעל 3.5.

דרור וגשל: הוא מוכשר לטפל.

דרור וגשל: משרד התחבורה לא נותן הסמכה מיוחדת ל - - -

איתן כבל: דרור, הבנתי.

איתן כבל: רונן, בוקר טוב.

איתן כבל: זה שאתה שותק עד עכשיו, זה נס.

איתן כבל: חמורו של משיח הכניס את ראשו לתוך החדר, וזה בכלל נהדר.

איתן כבל: אתה לא חייב לתת לי תשובה, אבל אני באמת מנסה את המקום המקצועי שבו אתה נמצא.

איתן כבל: אני רוצה שתשים פה את עמדתך המקצועית האובייקטיבית.

איתן כבל: בסוף מדובר פה על סוג של מוסכים שכן יכולים, לא יכולים.

רונן לוי: אנחנו לא התייחסנו לעניין הזה כי יש לנו מוסכים של - - - יבואנים שמתקנים גם באמת מכוניות עד 4.5 ועד 5.

רונן לוי: בעניין הזה אנחנו די מסכימים עם איגוד היבואנים.

רונן לוי: למשל, מוסך של רנו, מוסך של שברולט, שעובד עד 5 טון כי זה ההרשאה של אותו יבואן ישיר אז הוא צריך לטפל עד 4.5 טון.

רונן לוי: ניקח את רנו שיש לו שני יבואנים: רנו של קרסו מייבאים עד - - - שזה מעל 4 טון ומאיר מייבאת המשאיות שזה מעל 5 טון או משהו כזה.

רונן לוי: צריך להתאים את מה שהוא מייבא.

רונן לוי: צריך להתאים את הרישיון למכוניות שהיבואן מייבא מאותו יצרן.

איתן כבל: תודה, רונן.

איתן כבל: כבר כל סוגי המשקלים דיברו אצלכם.

איתן כבל: אנחנו רוצים למצוא פתרון עכשיו.

יורם בונן: יורם בונן בשם איגוד יבואני הרכב.

יורם בונן: רציתי להציע פתרון, אני מקווה.

יורם בונן: ראשית, אמרנו: אין לנו בעיה.

יורם בונן: אנחנו לא מבקשים שיגבילו את הייבוא – שייבאו מה שהם רוצים.

יורם בונן: הרי הרעיון הוא שאם יש ליבואן ישיר תשתית קיימת, שיחייבו אותו לטפל ברכבים שמגיעים לא דרכו.

יורם בונן: לכן, בעיניי המבחן הוא האם התשתית מתאימה.

יורם בונן: אני רוצה להוריד את זה מדרגה, לא משהו ערטילאי.

יורם בונן: תחשבו על הגובה של המוסך, הרוחב שלו, העומק שלו, החניה.

יורם בונן: הרי אתם מבינים שאם הכול בנוי לרכבים פרטיים, המשאית לא תוכל לעשות שם רברס.

יורם בונן: לכן, בעיניי העיקרון המסדר צריך להיות האם יש לו תשתית שמתאימה לייבוא מוטורי.

יורם בונן: אם כן, יטפל.

יורם בונן: אם לא - - - .

יורם בונן: אף אחד לא יעשה שינוי לכבוד זה שבאים רכבים אחרים.

איתן כבל: כן, בבקשה.

משה קירמאיר: משה קירמאיר, משרד התחבורה.

משה קירמאיר: התפיסה לרכב – זה לא משנה בדיוק הדגם והתוצר.

משה קירמאיר: עובדה שיש בעיקרון בשוק מוסכים למכוניות פרטיות ויש לדו גלגלי ויש למשאיות.

איתן כבל: נכון.

איתן כבל: ליד המשרד שלי הכול כמעט דו גלגלי, אבל לא רק.

משה קירמאיר: אותו דו גלגלי – חלקם נמצאים גם ברשתות של היבואנים, חלקם לא.

משה קירמאיר: אבל בואו ניקח את אלה שברשתות של היבואנים, הם לא מטפלים רק ביבואן הזה והזה.

משה קירמאיר: אצלם יש כמה יבואנים שהם נותנים אותו טיפול, אם זה לקטנוע, אם זה לאופנוע, אם זה למשאית זו וזו.

איתן כבל: אני כבר הבנתי.

איתן כבל: הנחת העבודה שלי היא שליבואן יש מנעד של מוסכים.

איתן כבל: אתה אומר לי שלכל אזור צריך שיהיה את כל המנעד.

איתן כבל: למשל, רכב שלי של יבואן זעיר תקול בחיפה, ואין בחיפה.

איתן כבל: הוא צריך להעביר אותו לתל אביב כי רק בתל אביב יש.

איתן כבל: האם זו הכוונה שלכם?

קריאות: לא.

משה קירמאיר: אין כזה מצב.

משה קירמאיר: מה שאני אמרתי זה שהיבואנים מתקשרים בחוזה עם מוסכים שלהם גם בקריית שמונה, גם בחיפה וגם בבאר שבע.

משה קירמאיר: זה לא בדיוק המוסכים הישירים שלהם.

איתן כבל: תודה, משה.

איתן כבל: הבנתי, העניין ברור.

איתן כבל: אני חושב שהתשובה של משה נתנה לי את הנעילה של העניין הזה, ואני אעלה להצבעה את הנוסח הזה.

איתן כבל: אני חושב שעשינו כברת דרך בנקודה הזו.

איתן כבל: היא אולי לא שלמה כלפיכם, אבל אני חושב שבכל זאת נתנו את המענה.

איתן כבל: אני יכול להעלות להצבעה?

איתי עצמון: כן.

איתי עצמון: זה למעשה סעיף 1(3)(ג) להצעת החוק בעקבות הבקשה לגבי סוג הרכב שיבואן זעיר רשאי לייבא בנוסח כפי שהוקרא.

קריאה: 1(3)(ג)(1).

איתי עצמון: כן, נכון.

איתן כבל: תודה רבה.

איתן כבל: מי בעד?

איתן כבל: בעד – פה אחד.

איתן כבל: אושר.

איתן כבל: הלאה.

דוד תמיר: אנחנו חוזרים עכשיו לשני הסעיפים שנותרו בדיון הקודם שלא אושרו.

דוד תמיר: הסעיף הראשון זה סעיף 6(2) להצעת תיקון החוק.

דוד תמיר: אקריא את הסעיף ואסביר על מה הוא מדבר: בסעיף קטן (ב) ברישא במקום: רכב מסוג אופנוע, יבוא: רכב מסוג שאינו רכב נוסעים או רכב מסחרי, כאשר אנחנו מבקשים לתקן את סעיף 253(ב) לחוק.

דוד תמיר: למעשה, ב- 253(ב) מדובר בהוראת שעה לעניין ייבוא רכב.

דוד תמיר: בהוראת השעה בסעיף 253(ב) היום בחוק נרשם לעניין רכב מסוג אופנוע בלבד, ולכן זו גם היתה התשובה שלי לגברת ברנר, שנכון להיום למעשה החוק מבטיח שלתקופה של ארבע שנים מיום תחילת החוק, זאת אומרת, אנחנו מדברים על אוקטובר 2020, למעשה בתקופה הזו ההוראות שאנחנו החלנו בחוק על יבואן ישיר ביחס לאופנועים יחולו בשינויים באופן כזה שהוא ייתן את האחריות, את שירותי התחזוקה וכו', אך ורק לעניין רכב שהוא מייבא.

דוד תמיר: זאת אומרת, בניגוד לחובה שאנחנו החלנו על יבואנים ישירים של רכב מסוג M ו-N שהם למעשה מחויבים בחובות שלהם גם ביחס לרכב שהוא מתוצר שהוא מייבא ולא רק לגבי רכב שהם מייבאים בפועל, לגבי אופנועים אנחנו פטרנו אותם.

דוד תמיר: כעת למעשה השינוי שאנחנו רוצים לעשות שזה שינוי שאמור להתאים את הוראת השעה לדירקטיבה האירופאית שאנחנו הבאנו מכוחה למעשה את כל ההסדר של האחריות של יבואן ישיר לרכבים מתוצר שהוא מייבא, להתאים את זה לדירקטיבה ולתקן את זה כך שהוראת השעה תחול למעשה על כל סוגי הרכב שזה אומר - - -

איתי עצמון: שהם לא רכב נוסעים.

דוד תמיר: שהם לא רכב נוסעים ורכב מסחרי.

דוד תמיר: זאת אומרת שאופנועים נשאר ואנחנו מוסיפים על האופנועים גם מכונה ניידת וגם גרורים.

איתן כבל: העניין ברור.

איתי עצמון: אני רק רוצה להבהיר.

איתי עצמון: אמרת שמדובר על התאמה לדירקטיבה האירופית.

איתי עצמון: בדירקטיבה יש הוראת שעה?

איתי עצמון: כי כאן מדובר על הוראת שעה.

אבנר פלור: בדירקטיבה האירופית מתייחסים לשני סוגים כלי רכב M ו-N, נוסעים או מסחרי, כששם ישנו חיוב לגבי מתן אחריות, ריקול, וכל זה.

אבנר פלור: פשוט לקחנו והעתקנו את זה גם לפה.

אבנר פלור: אין שם הוראת שעה.

איתי עצמון: בסדר גמור, רק צריך להבהיר שמדובר כאן על הוראת שעה שאמורה לפקוע באוקטובר 2020.

טלי ברנר דרורי: שני דברים: ראשית, הדירקטיבה האירופית כפי שאמרו, ואמר את זה אבנר פלור, וזה הסיבה שניתנה הוראת שעה בזמנו לארבע שנים כשהזמן הקצוב הוא ארבע שנים - - -

איתן כבל: מה גברתי רוצה?

טלי ברנר דרורי: גברתי רוצה את הוראת השעה לעשות כך שבתום ארבע שנים יהיה כפוף באמת לדירקטיבה האירופית שלא מדברת על קטגוריה L , היא מדברת על M ו-N.

טלי ברנר דרורי: לכן, צריך להכניס את נושא קטגורית L עם אחריות, שירות, כשם שעושים לדברים האחרים בסעיף קבוע, ולא עוד ארבע שנים נשב פה לדבר על קטגוריה L שבכלל לא נמצא בתקנה.

טלי ברנר דרורי: תודה, אדוני.

איתן כבל: תודה, גברתי.

איתן כבל: תיכף נראה אם אני מוכן לקבל את עמדתכם.

איתן כבל: אבנר, בבקשה.

אבנר פלור: המבחן שלנו זה הדירקטיבה האירופאית.

אבנר פלור: אם בעוד שנתיים תהיה - - - ממילא נבוא לוועדה ונאמר ש - - -

איתן כבל: אני מקבל את עמדת המשרד.

איתן כבל: אנחנו פה עושים כברת דרך עבורכם ואני חושב שהאופן שבו המשרד מביא את זה הוא מספיק מדוד כדי שנתייחס לעניין.

טלי ברנר דרורי: אז לציין שזה כפוף לדירקטיבה האירופית.

איתן כבל: גברתי, באמת שהבנתי מה את אומרת.

איתן כבל: אמרת קודם, הכנסנו.

איתן כבל: מה שאני משתכנע ורואה את הדברים בעין נכוחה, אין לי.

איתן כבל: ברגע שלא, אני מתקדם.

איתן כבל: חבל על העניין.

איתן כבל: תודה לך.

איתן כבל: בבקשה, אני מבקש להעלות להצבעה את?

איתי עצמון: סעיף 6(2).

איתן כבל: מי בעד?

איתן כבל: בעד – פה אחד.

איתן כבל: אושר.

איתן כבל: הלאה, בואו נמשיך.

דוד תמיר: הסעיף האחרון שנותר לנו למעשה בתיקון זה הוא סעיף התחילה.

איתן כבל: מה עם הסיפור של ה-30 יום?

אבנר פלור: רביזיה.

איתן כבל: כפרה עליך, ניסית לברוח מזה ולהשתבלל כאילו לא הייתי פה?

איתן כבל: אתה רוצה שאסתבך עם גורמים בקואליציה?

אבנר פלור: אני אעלה את זה, אדוני היושב-ראש.

אבנר פלור: אין בעיה.

איתן כבל: תיכף נגיע, נעשה רביזיה.

איתן כבל: נמתין חצי שעה, ממילא אנחנו פה.

איתן כבל: כן, יקירי.

יורם בונן: אם אני לא מפספס, למיטב זכרוני, לא הצביעו בישיבה הקודמת על תיקון סעיף 41, הסעיפים האחרים.

יורם בונן: זה שני סעיפים שלא הוצבעו.

איתי עצמון: כי המשרד חזר בו מהתיקון, מה שאמר עו"ד תמיר.

יורם בונן: התיקונים של סעיף 41 וכל שורת הסעיפים האחרים.

דוד תמיר: אנחנו אמרנו בדיון הקודם שאנחנו חוזרים בנו מהתיקון הזה, ולמעשה התיקון שהבאנו ואישרנו - - -

דוד תמיר: אנחנו חושבים שהנוסח הקיים מספיק ברור ומשקף את - - -

איתן כבל: דיברנו על זה, היית בדיון הקודם.

יורם בונן: הייתי בדיון הקודם.

יורם בונן: לא הבנתי כך את התוצאה, במיוחד לא על רקע התיקון שהוצע כאן.

דוד תמיר: אמרנו שנביא נוסח מתוקן שיחליף את נוסח התיקון שהוצע - - -

דוד תמיר: יצוין, כך השבנו בימים אלה לבית משפט בעתירה של יבואני הרכב, שנוסח החוק הקיים ברור, אומר מה שאנחנו רוצים להגיד.

איתי עצמון: נוסח החוק כפי שהוא היום.

איתן כבל: הם החליטו למחוק את זה.

איתן כבל: עזוב את זה, מה זה משנה?

יורם בונן: זה מה שקובע בסוף.

יורם בונן: זה מה שהיה אמור להתאים את החובות שמוטלות על היבואנים לגבי טיפול ברכבים אחרים.

יורם בונן: אתה אומר דרך זה שאתה מגביל את הרכבים שהם יכולים לייבא?

יורם בונן: זה היה כל הדיון על ה-3.5 טון.

יורם בונן: אנחנו לא מגבילים אותם על איזה רכבים, אנחנו לא מגבילים אותם לייבא רכבים.

איתן כבל: דרור, סיימנו.

איתן כבל: תודה, השיחה הזו הסתיימה.

איתן כבל: נסיים את הסעיף האחרון.

איתן כבל: אנחנו נעלה את הרביזיה.

איתי עצמון: אם בכלל צריך.

איתי עצמון: אני צריך לדעת על מה מדובר.

איתן כבל: אם צריך.

איתן כבל: תיכף נעלה את הבקשה שלי לרביזיה.

איתן כבל: יתייחס חברי היועץ המשפטי ואני אקבל את ההחלטה.

איתן כבל: בבקשה, סעיף התחולה.

דוד תמיר: "סעיף התחילה – תחילתו של חוק זה 30 ימים מיום פרסומו.

דוד תמיר: "

איתן כבל: יש בעיה?

איתן כבל: מי בעד?

איתן כבל: בעד – פה אחד.

איתן כבל: תודה, אושר.

איתן כבל: אבנר, אנחנו חוזרים לעניין של הבקשה של היבואנים הזעירים ש-30 יום אינם זמן מספיק ואין להם את התשתית הראויה אל מול הגורמים האחרים.

איתן כבל: הם מבקשים לשנות את הזמן ונחליט.

איתן כבל: תיכף אגיד מה עמדתי בעניין הזה.

דידי רוזנפלד: מי זה "הגורמים האחרים"?

איתן כבל: הזעירים – אני רק מדבר.

איתן כבל: אמרתי: "אל מול הגורמים".

איתן כבל: כוונתי פשוטה – אל מול היבואנים הוותיקים.

דידי רוזנפלד: לוותיקים אין את הבעיה הזו.

איתן כבל: אז לא קרה כלום.

איתן כבל: לא אמרתי שיש לך, אמרתי נהפוך הוא.

אוסנת הילה מארק: לנו יש את הבעיה.

משה בר: אני רוצה להעלות דבר לגבי ה-3.5 טון שאומרים.

איתן כבל: כבר הצבעתי על זה, הסוסים כבר באחו.

משה בר: ביקשתי כבר מזמן.

משה בר: אולי לעשות בזה תיקון כי יש בעיה בזה.

משה בר: אני מסתובב חודש ימים לתקן את המדחס של המזגן שלי.

משה בר: אומרים לי: תבוא.

משה בר: כשאני מגיע אומרים לי: לא, האוטו שלך של נכים.

משה בר: יש לך מעלון, יש לך זה.

משה בר: אנחנו לא יכולים להעלות את זה על הרמפה.

משה בר: חודש ימים אני מסתובב בין מוסך למוסך.

משה בר: צריכים לתקן את זה.

משה בר: לא יכול להיות שיטרטרו את הנכים.

משה בר: אתה מגיע למקום ואומרים לך: לא, את הרכב הזה אני לא מתקן.

משה בר: יש לי ספרינטר וזה 3.5 טון.

משה בר: הם טוענים שהמעלון והדברים האחרים מוסיפים משקל והם לא יכולים להעלות את זה על הרמפה.

משה בר: אז למה לא מודיעים בפרסום כלשהו כדי שלא יטרטרו סתם את הנכים?

אבנר פלור: אבל המשקל של הרכב לא עולה כתוצאה מהמעלון, מבחינת המשקל הכולל שלו.

משה בר: אתה יודע בכמה מקומות הייתי?

משה בר: אף אחד לא רוצה לגעת באוטו.

איתן כבל: משה, תוציא פנייה אל אבנר פלור עם העתק אליי.

איתן כבל: אני מבקש שתעשו את הבדיקה ושתתייחסו.

איתן כבל: זה לא נראה לי.

משה בר: זה לא נראה הגיוני.

איתן כבל: משה, כשאני לא יודע אני נכנע.

איתן כבל: אין לי מושג, אני לא יודע.

איתן כבל: אני רוצה לעזור לאדוני, בוודאי אם יסתבר.

איתן כבל: הרי לא כולם יכולים להגיע לפה ולשטוח את טענותיהם, בוודאי ובוודאי אם זה תופעה שהיא מעבר לתופעה האישית ונוגעת לנכים רבים ואז קל וחומר שצריך לתת לה מענה.

איתן כבל: אבנר, בבקשה.

אבנר פלור: אתמול פנה חבר הכנסת יעקב אשר לשאלות מקצועיות כתוצאה מהגשת רביזיה שהוא אמור להציג לגבי הנושא של רכב שנרשם במדינת חוץ.

אבנר פלור: היתה פנייה אליו של יבואנים זעירים.

אבנר פלור: אנחנו קבענו שם במסגרת ההגדרה של החקיקה - רכב שנרשם במדינת חוץ, ואנחנו אומרים שכדי לוודא שהרכב הוא חדש זה מאז רישום הרכב כי יש מדינות מסוימות בעולם שאתה לא יכול להוציא רכב ממקום מסוים אם אתה לא רושם אותו באותה מדינה.

אבנר פלור: נתנו את האופציה שניתן לרשום את הרכב הזה, ובתנאי שלא יעברו 30 ימים מאז הרישום עד השתת הרכב.

אבנר פלור: מה שהועלה על ידי אותם יבואנים זעירים זה שה-30 ימים האלה לא מספיקים.

אבנר פלור: חבר הכנסת יעקב אשר הציג אז שמבקשים ל-90 ימים.

קריאות: לא, לא.

אבנר פלור: אני אומר מה נאמר לי, היושב-ראש ביקש הסבר.

אוסנת הילה מארק: לא.

איתן כבל: יקירי, בבקשה.

דרור עטרי: דרור עטרי, נשיא לשכת המסחר - ירושלים.

איתן כבל: ברוך הבא בצל קורותינו.

דרור עטרי: תודה רבה, היושב-ראש.

דרור עטרי: שתי נקודות: ראשית, אני מכיר את היושב-ראש ואני יודע כמה הנושא של עסקים זעירים ועסקים קטנים קרוב לליבו.

איתן כבל: נכון.

דרור עטרי: התקנה שצריך לשנות אותה בנושא של ה-30 יום תגרום נזק מהותי וגדול מאוד לעסקים הקטנים.

דרור עטרי: אני חושב שזה לא ריאלי.

דרור עטרי: לכן, אנחנו מצביעים לא להגביל את זה ברמה של 30, אלא נהפוך הוא.

דרור עטרי: יחד עם זאת, יש את הסעיף של טופס שוק שמחייבים, תעודת מקור.

דרור עטרי: אני לא יודע אם העליתים את זה או לא.

איתן כבל: זה לא פה.

קריאה: זה לא קשור, זה במכס.

דרור עטרי: בסדר, אז אנחנו רוצים להגיד בצורה מאוד ברורה ולהעיר לתשומת ליבו של אדוני שהנושא הזה מאוד מאוד חשוב ומהותי.

אוסנת הילה מארק: ללא הגבלה.

איתן כבל: לא, זה לא יקרה.

אוסנת הילה מארק: אדוני, חצי שנה.

אוסנת הילה מארק: אפשר להתייחס לזה?

איתן כבל: אני אאפשר לגברתי, רק שגברתי תעשה את זה לא באקסטרים.

איתן כבל: אני מוכן לפתוח, אני פותח את זה.

איתן כבל: אני אעשה רביזיה.

איתן כבל: אני רק מבקש מגברתי לשקול את מילותיה לפני שהיא מדברת.

איתן כבל: הסעיף הזה הוא לא סעיף שכל אחד יעשה מה בראש שלו עכשיו.

איתן כבל: לסעיף הזה יש משמעות שאנחנו חייבים לעגן.

איתן כבל: אל תהיו מהר מדי כמו היבואנים הוותיקים.

איתן כבל: הרי בחוק הזה אנחנו מבקשים לייצר משקל חדש שייצר איזון.

איתן כבל: מבלי חס וחלילה לעלוב בוותיקים, אמרנו שאנחנו רוצים לייצר תחרות.

איתן כבל: אנחנו רוצים להכניס את כל המערכת לתוך נוהלי עבודה מסודרים שיודעים לתת אלטרנטיבות, כך אני מקווה.

איתן כבל: אני לא רוצה שנמצא את עצמנו שנצטרך לעשות לפי חלקי יבואנים כי הזעירים כבר יהיו לא יודע מה.

איתן כבל: הכוונה היא באמת לייצר את אותו איזון.

איתן כבל: גם כך בעיית המסוי מכבידה מאוד, ולא נראה שבזמן הקרוב מדינת ישראל מתכוונת לשנות את המצב הזה, בוודאי ובוודאי בכל הנוגע לגודש בכבישים שזה חלק מהמאבק להורדת הגודש, למרות שהמדינה כסף מהעניין הזה, חבל על הזמן.

איתן כבל: אני אאפשר לך, אבל אני אומר שאני כבר יודע מה התשובה שלי.

אוסנת הילה מארק: אני רק רוצה לחדד את העניין של ה-30 יום.

איתן כבל: לא, ה-30 ברור לי.

אוסנת הילה מארק: אני רוצה לשקף לאדוני איזה תהליך עוברים היבואנים הזעירים.

אוסנת הילה מארק: הם הרי לא יכולים לקנות מהיבואן הישיר.

איתן כבל: אוסנת, אני אעצור אותך כי זה טורח ציבור.

אוסנת הילה מארק: זה לא טורח ציבור, אדוני.

איתן כבל: אוסנת, את הבאת את ההצעה ליבואנים זעירים?

אוסנת הילה מארק: לא.

איתן כבל: מה את מטיפה לנו עכשיו פה?

אוסנת הילה מארק: אני לא מטיפה.

איתן כבל: גברתי, תני לי.

איתן כבל: את עכשיו תקשיבי לי.

איתן כבל: כשאבוא למשרד שלך את תגידי לי איך להתנהג.

איתן כבל: פה אני אומר לך איך להתנהג.

איתן כבל: אני רואה שאת מלאה - - -

אוסנת הילה מארק: אדוני מכיר אותי שאני כזאת.

איתן כבל: נכון, אני יודע.

איתן כבל: לכן, אני אומר שגברתי קצת - - - תקשיבי, העניין הוא פשוט.

איתן כבל: עברנו פה כברת דרך ארוכה.

איתן כבל: זו הצעת חוק שהיתה תקועה שנים רבות, והוועדה בקדנציה הזו, ברוך השם, הצליחה להעביר את החוק, וזה דרמה בענף הרכב.

איתן כבל: כל הבעיות שאת מציגה או מבקשת, אוסנת יקירתי, להציג, ברורות לנו.

איתן כבל: שלא תטעי, אנחנו מבינים את זה.

איתן כבל: אין דבר כזה שאני מביא משהו שאין לו גבול.

איתן כבל: בא אליי חבר הכנסת יעקב אשר בעקבות פניות אליכם, ויעקב הוא גם חבר אישי וגם בעל משקל בתוך הוועדה, והציג בפניי את העניין הזה.

איתן כבל: אמרתי לו: וואלה, עושה שכל.

איתן כבל: אבנר גם שוחח איתי בעניין.

איתן כבל: אמרתי לו: אבנר, בבקשה, יש שכל, יש היגיון, בטענה של היבואנים הזעירים.

איתן כבל: הוא דיבר איתי בכלל על 90 יום.

איתן כבל: לגבי ה-90 יום – עוד לא אמרתי כן או לא.

איתן כבל: אבל אין סרט כזה.

אוסנת הילה מארק: אני רק אשלים משפט אחד.

אוסנת הילה מארק: הרי יש לנו מגבלה של 12 חודשים שב-12 חודשים האלה אנחנו אמורים להביא את הרכב למדינת ישראל.

אוסנת הילה מארק: אם עוברים 12 חודשים האלה, אני ממילא לא יכולה להכניס את הרכב למדינת ישראל.

אוסנת הילה מארק: זה לא שיש לי בלי הגבלה, אני לא יבואנית רגילה.

קריאה: אנחנו רוצים שישוו אותנו ליבואנים הישירים.

אוסנת הילה מארק: הרי ממילא יש לי מגבלה של 12 חודש מתאריך הייצור שרק בהם אני יכולה להביא את הרכבים לתוך מדינת ישראל.

אוסנת הילה מארק: ליבואנים הזעירים יש חלון הזדמנויות של 12 חודשים ורק בחלון ההזדמנויות הזה של 12 חודשים הם יכולים להכניס את הרכבים לתוך מדינת ישראל.

אוסנת הילה מארק: אם עברו 12 חודשים האלה אז הם ממילא גם לא יכולים להביא.

איתן כבל: תודה.

איתן כבל: שמעון, בבקשה.

שמעון לוי: שמעון לוי, פתח תקוה.

שמעון לוי: זו פעם ראשונה שלי בוועדה.

שמעון לוי: אני לא יכול לחזור הביתה מבלי להגיד לאשתי שדיברתי משהו.

שמעון לוי: כבוד יושב-ראש הוועדה, בלאו הכי ההגבלה היא ל-12 חודש אז על מה אנחנו בכלל מתווכחים?

שמעון לוי: מתאריך הייצור אני מדבר.

שמעון לוי: זאת אומרת, המכונית הזו פנויה רק ארבעה חודשים לאחר מכן.

שמעון לוי: זאת אומרת, אנחנו מדברים כבר על שמונה חודשים.

אוסנת הילה מארק: אולי ארבעה חודשים.

איתן כבל: שמעון, תודה.

איתן כבל: אתה גם יכול להגיד לאשתך שהיא יכולה לצפות בך ברגע זה.

איתן כבל: נעשה לך זום אין.

איתן כבל: אדוני, בבקשה.

רועי ארפי: עו"ד רועי ארפי, יועץ משפטי של אמיליה קארס, יבואן זעיר.

רועי ארפי: אני רוצה לעשות סדר קצת בכל הדברים שפה אמרה גברתי.

רועי ארפי: קודם כל, העניין של ה-30 ימים – זה באמת טוב מאוד שאתם רוצים לשנות את זה.

רועי ארפי: אני יכול להציע הצעה.

רועי ארפי: אני גם יכול להעלות בפניך את הבעיות שקורות בגלל ה-30 ימים האלה.

רועי ארפי: לדוגמה, רכב שנרשם ב-22 למאי והגיע לנמל.

רועי ארפי: תוך כדי הוא מגיש בקשה לרישיון ייבוא.

רועי ארפי: לא התקבל רישיון הייבוא או שאפילו התקבל רישיון הייבוא והרכב עומד בנמל והוא אמור לעלות לאוניה.

רועי ארפי: ברגע שמתקבל שטר המטען זה התאריך.

איתן כבל: מה ההצעה שלך?

רועי ארפי: אני אומר, אין בעיה להשאיר אפילו 30 ימים ואפשר להאריך את זה ל-45 ימים.

רועי ארפי: אבל - -

קריאות: לא, לא.

איתן כבל: אוסנת, ממתי קוראים לך - - -?

איתן כבל: זו הצעה שלו.

רועי ארפי: - - אבל ברגע שאומרים למשרד התחבורה: חרגתי ב-30 ימים מסיבה כלשהי, האוניה התעכבה, לא הבאתם רישיון ייבוא בזמן, פתאום באתם בדרישות חדשות.

איתן כבל: הבנתי.

איתן כבל: אדוני, בבקשה.

2393: שמי גבריאל כהן ואני יבואן זעיר, בין היתר.

2393: אני מבקש להציג בפני הוועדה דבר מהותי, חשוב וחדש.

2393: לא כל רכב חדש נרשם במדינת חוץ – זה חשוב מאוד.

איתן כבל: תודה.

איתן כבל: אדוני, בבקשה.

יניב פסו: שמי יניב פסו, אני גם יבואן זעיר.

יניב פסו: רציתי להסביר שבאירופה, במיוחד בגרמניה, מגבילים אותנו ולא מוכרים לנו רכבים.

יניב פסו: היצרן עצמו לא מוכר לנו רכבים.

יניב פסו: אנחנו נאלצים לקנות את הרכבים מדילרים שקונים את הרכבים והיצרן עצמו פשוט לא נותן לנו.

יניב פסו: הוא מונע מהדילר למכור את הרכבים מחוץ לאירופה במשך חמישה-שישה חודשים או 8,000 ק"מ.

יניב פסו: אנחנו לא יכולים לקבל את הנושא הזה.

יניב פסו: הוא גם מחייב לרשום את הרכב - - - תן לי להסביר, בבקשה.

איתן כבל: יקירי, אתה פעם ראשונה כאן.

איתן כבל: אני כבר עוסק בזה כבר שנים.

איתן כבל: העניין הזה היה עניין מאוד מאוד מרכזי, כי למשל, לא רק באירופה, גם בארצות הברית העניין הזה, וסביב הנקודה הזו היתה שאלת הביטוח - אין ביטוח וכן מבוטח, והאם אני יכול לתקן אותו כי הוא לא קנה אותו מהיצרן הראשי שלא מאפשר אלא מהדילר.

יניב פסו: יש לי הצעה.

איתן כבל: כשאני קונה ממך לא מעניין אותי דילר או לא דילר, אני רוצה לקנות אוטו חדש בהגדרות.

איתן כבל: לאה רוצה רכב שכתוב לה שהוא חדש.

איתן כבל: בסוף בסוף חלק מהרכבים יצטרכו להיות לא תחת הגדרה של רכב חדש, אין מה לעשות.

איתן כבל: אתם חדשים, רק עכשיו נרשמתם, ברוך השם.

איתן כבל: זה חלק מהעובדה שאתם פה.

איתן כבל: אם החוק לא היה נותן לכם את הפלטפורמה אז כנראה שלא היינו מנהלים את הדיון הזה.

איתן כבל: אני לא יודע, ואני גם לא מתיימר, ואני אפילו לא רוצה, להציג מצג שאני יודע לתת מאה אחוז פתרונות לכל דבר ועניין.

דרור עטרי: אדוני, יש הבדל בין להציג פתרונות לבין להגיד לאדון הנחמד הזה: אתה לא מעניין אותי.

איתן כבל: לא אמרתי דבר כזה.

דרור עטרי: לא אמרתי שאמרת, אבל אני אומר שיש הבדל בין להגדיר את הדברים האלה.

דרור עטרי: יש פה בעיה, אי אפשר להתעלם מעצם הבעיה של העסקים הקטנים והזעירים שלא יכולים לעמוד.

דרור עטרי: אתה אומר להם: אני אתן פה גזרה שלא תוכלו לעמוד בה.

דרור עטרי: אם הוא אומר לך מראש - - - 12 חודש, האם ניתן לו 30 יום?

איתן כבל: עזוב, 30 יום בוודאות לא יהיה, וגם לא חצי שנה – אין סיכוי.

איתן כבל: חברים, אני לא אטעה.

איתן כבל: תהיה כאן הטעיה של הציבור – זה העניין.

איתן כבל: אתה מוכר את זה רכב חדש.

יניב פסו: אדוני, יש הגדרה לרכב חדש – עד 150 ק"מ זה רכב חדש.

איתן כבל: אני רוצה להעיר ליבואנים הזעירים.

איתן כבל: ברוכים הבאים בצל קורתנו.

איתן כבל: הדיון לא התחיל השבוע.

איתן כבל: כל העניינים שאתם מעלים כבר נטחנו עד דק.

איתן כבל: רונן זוכר.

רונן לוי: אבל הפוך, תראה איזה יופי.

רונן לוי: שליש מזה זה עולם חדש, תן להם לדבר.

רונן לוי: הם עכשיו באו, לפני כן הם לא היו.

רונן לוי: לא היה דבר כזה.

דידי רוזנפלד: קודם כל, היו.

דידי רוזנפלד: לא היו בכמות כזו, אבל היו.

רונן לוי: - - - פתחו.

רונן לוי: תראה איזה יופי, מה אתה רוצה?

איתן כבל: רונן, אני מודה לך.

איתן כבל: כשיגיעו מוסכניקים חדשים לאיגוד וכשאנחנו נצרף גם את יישובי הגושים להיות חלק בלתי נפרד מישראל ויצטרפו מוסכניקים חדשים, תאפשר לכולם לדבר.

קריאה: זה גם תלוי בך.

קריאה: אם תדאג שלא יהרגו את המוסכים, יהיו חדשים.

איתן כבל: מי היחיד שדואג להם?

קריאה: לדאוג בפועל.

קריאה: אתה דואג, אבל תכלס לדאוג.

יניב פסו: האם כבודו חושב שהיבואנים הישירים עצמם מביאים את הרכב תוך 30 יום מהייצור שלו?

יניב פסו: לא.

יניב פסו: הם מביאים אותו תוך 12 חודשים בשנה קלנדרית.

איתן כבל: תודה.

דידי רוזנפלד: אדוני היושב-ראש, למה אתה נותן שיבלבלו אותך?

איתן כבל: דידי, אף אחד בינתיים לא מבלבל.

איתן כבל: היחיד שמנסה לעשות את זה עכשיו זה אתה.

דידי רוזנפלד: אבל הם אומרים לך 30 יום מהייצור, איזה ייצור?

אבי קטן: אבי קטן, יו"ר איגוד יבואני הרכב הזעירים בישראל.

אבי קטן: יש שתי בעיות מרכזיות בנוהל הזה: ההגדרה של מה זה רכב חדש וההגדרה של מה זה רכב משומש.

אבי קטן: אנחנו מציעים להשוות את המעמד שלנו, היבואנים הזעירים, למעמד של היבואנים הישירים.

אבי קטן: רכב חדש עד 150 ק"מ שלא עברו 12 חודשים מיום ייצורו, נחשב רכב חדש.

אבנר פלור: אבל ליבואן הישיר אסור לרשום רכב בחו"ל, ולך מותר.

אבי קטן: אני לא יכול לקנות רכב מהיצרן, אני לא יכול לקנות, מגבילים אותנו לקנות.

אבי קטן: להגדיר שרכב משומש זה מעל 12 חודשים מיום ייצורו.

אבי קטן: זה מה שאנחנו רוצים – שיגדירו מה זה רכב חדש ומה זה רכב משומש.

אבי קטן: זה יפתור את כל הבעיה הזו.

איתן כבל: תודה.

איתן כבל: חברים, מי שיפריע לנו וידבר עכשיו אוציא אותו.

איתן כבל: דידי, בבקשה.

דידי רוזנפלד: דידי רוזנפלד, שלמה SIXT.

דידי רוזנפלד: קודם כל, יש פה ויכוח מהו רכב חדש.

דידי רוזנפלד: אני רוצה להזכיר ליושב-ראש שבישיבות הקודמות היו מספיק ויכוחים כמה זמן, והסיבה שהמחוקק קבע 30 יום והסכימו למספר כזה גבוה, ולטעמי הוא גבוה מאוד, של 30 יום, מהיום שנרשם בחו"ל.

דידי רוזנפלד: זה לא מהיום שהוא יוצר.

דידי רוזנפלד: כאן מנסים להציג כאילו זה מהיום שהוא יוצר.

דידי רוזנפלד: דע לך, ככל שאתה מגדיל את הזמן מהיום שהוא נרשם שזה דבר אובייקטיבי חד ערכי כי את הקילומטראז', עם כל הכבוד, יודעים גם להוריד ולהביא אוטו - - -

קריאות: - - - אנחנו - - -

דידי רוזנפלד: לא אתם, אלא מי שמוכר לכם את האוטו.

דידי רוזנפלד: מי שמוכר לכם את האוטו יודע גם להוריד.

קריאה: אז כנראה שגם אתם יודעים.

איתן כבל: שמעון, אני אוציא.

איתן כבל: חברים, אולי קצת התבלבלתם.

איתן כבל: אני מכבד אתכם.

איתן כבל: בזכות העבודה שלנו אתם פה, אז אנא להירגע.

דידי רוזנפלד: לכן, הדבר האובייקטיבי היחיד שאכן אין עליו מחלוקת ולא יכולה להיות עליו מחלוקת זה מתי כלי הרכב הזה נרשם בחו"ל.

איתן כבל: תודה, דידי.

איתן כבל: העניין ברור.

איתן כבל: מה עוד יש לך להגיד?

דידי רוזנפלד: לכן, אסור לשנות.

איתן כבל: תודה רבה שהוספת את זה, היינו בטוחים שתגיד משהו אחר בסוף.

איתן כבל: חשבתי שהוא יטיל פצצה.

איתן כבל: אדוני, בבקשה.

רון מלכה: רון מלכה, חן מוטורס, יבואן עקיף.

רון מלכה: לגבי הדיונים שהיו לנו פה על ה-30 יום – אני מזכיר שבזמנו הצעתי 60 יום ולא קיבלה הוועדה את דעתי.

רון מלכה: 30 יום, 90 יום, 180 יום – זה חסם מסחרי בכלל.

רון מלכה: למה חסם מסחרי?

רון מלכה: אני יכול להגיד לכם מניסיוני כי כבר התחלתי לייבא שיצרנים, לדוגמה, מרצדס בגרמניה, מגבילים את העברת הבעלות.

רון מלכה: אם מגיע לפה אוטו לפני שישה חודשים מתום הרישום שלו בגרמניה מתחילות בעיות לדילר.

איתן כבל: תודה רבה לכם.

איתן כבל: אני רוצה לסכם.

איתן כבל: חברות וחברים, אני אעשה רביזיה על זה בזמן הזה של החצי השעה הזו, אנחנו פה וממילא יש לנו עוד דברים.

איתן כבל: נמצא לזה, אנחנו עדיין באותו התהליך.

איתן כבל: זה כמעט אותם אנשים.

איתן כבל: כיוון שמדובר רק בעניין של בעד ונגד, אני כבר אומר לכם את דעתי.

איתן כבל: אני עושה רביזיה.

איתן כבל: אבל תטעו, אין מצב כזה, הבנתי גם מה שאתה אומר וקיימנו את הדיונים האלה, חצי שנה זה לא יהיה.

איתן כבל: אני אשקול, אם בכלל, שלושה חודשים, 90 יום, לקבל את העניין הזה, וזה יהיה חלוט.

איתן כבל: אני מבקש שהייעוץ המשפטי יברר אם בכלל נדרשת פה רביזיה או דברים מהסוג הזה.

איתן כבל: יכול להיות שלא ניתן לתת מענה או מרפא, ואני מדבר משפטית.

איתן כבל: אינני מתיימר ליטול את תפקידו של עו"ד עצמון המדהים שעושה עבודה יוצאת מהכלל כאן, בוודאי לא.

איתן כבל: אני אאפשר לו להתייחס לדברים.

איתן כבל: בכל מקרה, אם צריך.

איתן כבל: אם אין לנו את המענה כאן, יינתן מענה.

איתן כבל: לא שלם כמו שאתם חושבים, אין פה שלמות.

איתן כבל: כשמישהו יוצא וכל תאוותו בידו, אני נכשלתי כי יש כאן איזונים.

איתי עצמון: אני רוצה להתייחס כיוון שאני שמעתי על העניין הזה לראשונה בישיבה הזו ולא בדקתי את ההשלכות של שינוי ההגדרה.

איתי עצמון: אני מבין מהדברים שעלו כאן שמדובר על שינוי ההגדרה של רכב שנרשם במדינת חוץ.

איתי עצמון: זה הגדרה כללית שחלה על כל הוראות החוק.

איתי עצמון: לא מדובר רק על היבואנים הזעירים, אם אני מבין נכון.

איתי עצמון: ואם משנים את ההגדרה לעניין יבואנים זעירים, צריך לבדוק האם יש צורך לשנות אותה גם לגבי יבואנים עקיפים – אני לא יודע.

איתי עצמון: לכן, אדוני, אם מדובר על תיקון ההגדרה שקיימת היום וקבועה היום בסעיף ההגדרות בחוק, לטעמי אין צורך בדיון מחדש כי זה לא נושא שלגביו הוועדה קיבלה החלטה.

איתי עצמון: אבל בכל אופן משפטית צריך לבדוק את ההשלכות של שינוי ההגדרה.

דרור וגשל: בתיקון הזה שעכשיו אישרנו התייחסנו לעניין הזה של יבואנים זעירים ולמשך הזמן.

דרור וגשל: תיקנו פה שההגבלה הזו של 30 ימים לא תחול ויש להם אפשרות להביא גם.

דרור וגשל: זה הוראת שעה, זה לארבע שנים, אבל אפשר להביא.

דרור וגשל: זה בדיוק אותו סיפור עם האופנועים.

דרור וגשל: יהיה אפשר להביא עד 12 חודשים.

אבנר פלור: לא, אבל - - -

קריאות: לא, לא.

קריאות: אבל הבעיה היא לא רק של הזעירים.

איתן כבל: חברים יקרים, העניין נגמר.

איתן כבל: העניין הוא כזה - אני מגיש רביזיה.

איתן כבל: היועץ המשפטי של הוועדה יודיע לי האם הרביזיה נדרשת או לא נדרשת והאם אפשר לתת מרפא לבקשה שלך.

דרור עטרי: אבל לא הבנו את הסעיף.

איתן כבל: עזוב את זה, לא מעניין מה שאומרים.

דרור עטרי: למה?

דרור עטרי: הוא נותן לך פתרון שזה מופיע בחוק.

איתן כבל: לא, זה לא פתרון.

דרור עטרי: זה מה שהוא אומר כרגע.

דרור עטרי: אדוני, אני לא מבין.

דרור עטרי: המשרד נותן לך פה פתרון, אם אני מבין נכון.

אוסנת הילה מארק: הוא נותן - - -

איתן כבל: חברים, אוסנת, דרור.

קריאה: זה רכב חדש, אנחנו לא דיברנו על רכב חדש.

איתן כבל: יניב, עוד פעם אחת אתה מקפץ, אני מחזיר אותך למשרד.

איתן כבל: אני מבקש שישוב היועץ המשפטי עו"ד עצמון ויאמר לי את הדבר הבא.

איתן כבל: יכול להיות שדרור וגשל צודק והמענה כבר ניתן בהוראת השעה שדרור וגשל שם עליה את הספוט.

קריאה: אז אל תקבל - - -

איתן כבל: לא, אני לא מקבל.

איתן כבל: אח שלי, אני מתחרה מולך בלהחליף אותך בתפקיד שלך?

איתן כבל: לא.

איתן כבל: אל תחליף אותי, אלא אם כן יש לאדוני תוכניות.

איתן כבל: אתה חבר שלי ואני רוצה להגיד לך שהאופציות קיימות.

איתן כבל: אני הולך לקראתכם יותר מכם.

איתן כבל: אתה עוצר אותי מללכת לקראתכם.

איתן כבל: מתקיימות אחת משתי האופציות או השלוש אפילו: אחת, ישב איתם עו"ד איתי עצמון היועץ המשפטי, ויבוא דרור ויגיד לו: אין צורך, הכול ממילא גם מוסדר.

איתן כבל: גם הבקשה שלהם מוסדרת, ובא לציון גואל.

איתי עצמון: לא, מה שמוסדר זה הוראת שעה.

איתי עצמון: זה נושא אחר.

איתן כבל: תאמין לי, אני מבין עניין.

איתן כבל: לחלופין, הוא יכול להגיד: זה לא נותן את המענה הנדרש וצריך לבצע את הרביזיה.

איתי עצמון: או דיון בנושא.

איתן כבל: או דיון בנושא.

איתן כבל: או לחלופין הוא יכול להגיד גם: הרצון שלך לעזור להם הוא לא במקום הזה כי בדקתי וכאן לא יינתן מענה, ואלו מילים שלא מקדמות שום דבר, צריך לעשות תיקון במקום אחר לגמרי.

איתן כבל: נביא את זה ונביא את התיקון – זה הכול.

קריאה: אז אנחנו לא מחליטים עכשיו.

איתן כבל: לא, אנחנו לא.

איתן כבל: אני הגשתי.

איתן כבל: לא משנה, לא אעשה לכם עכשיו קורס בהלכות כנסת, חברים.

איתן כבל: בכל מקרה, אני ממתין.

איתן כבל: אנא, אם אפשר, עד מחר לתת לי תשובה בעניין הזה אחרי בדיקתכם.

איתן כבל: לא צריך יום לימודים ארוך בעניין הזה.

איתן כבל: באופן עקרוני, אם אין והפתרון הוא במקום אחר - - -

איתי עצמון: אז הצעת החוק מאושרת לקריאה שנייה ושלישית.

איתן כבל: מאושרת, בדיוק.

איתי עצמון: כי למעשה הוועדה השלימה את הדיון בסעיפים - - -

איתן כבל: נכון, נכון.

קריאה: מה לגבי סעיף 253 הוראת שעה - תיקון, לגבי המשומשות?

קריאה: מה לגבי התיקון של סעיף 253?

קריאה: זה לא אושר בפעם שעברה.

איתן כבל: לא, זה לא פה.

איתן כבל: זה לא עכשיו, אין פה.

איתן כבל: סיימנו את הדיון.

איתן כבל: תודה רבה, הישיבה נעולה.